Pielikums

Ministru kabineta

2017. gada   \_\_\_\_\_\_\_ rīkojumam Nr.  \_\_\_\_

**Prokuratūras informācijas sistēmas attīstība**

**projekta apraksts (kopsavilkums)**

Latvijas Republikas prokuratūra (turpmāk – prokuratūra) ir tiesu varas institūcija, kas patstāvīgi veic uzraudzību pār likumības ievērošanu likumā noteiktās kompetences ietvaros. Prokuratūras uzdevums ir reaģēt uz likuma pārkāpumu un nodrošināt ar to saistītās lietas izlemšanu likumā noteiktajā kārtībā.

Prokuratūrā E-lietas programmas 1.posma ietvaros līdz 2020.gadam tiek plānots īstenot projektu „Prokuratūras informācijas sistēmas attīstība” (turpmāk – projekts), kura mērķis ir ar Prokuratūras informācijas sistēmas (turpmāk – ProIS) pilnveidošanas, attīstības un integrāciju palīdzību uzlabot prokuratūras darba efektivitāti un mazināt ar tiesvedības procesu saistīto dokumentu plūsmas laiku.

**Projekta mērķi**

1. Prokuratūras informācijas apmaiņas efektivitātes uzlabošana starp kriminālprocesa dalībniekiem, ar izmeklēšanu un tiesvedību saistītajām institūcijām.
2. Prokuratūras darbības procesu integrēšana pirmstiesas izmeklēšanas un tiesvedības procesos elektroniskās lietas kontekstā.
3. Racionāla ProIS pilnveide, izmantojot E-lietas un valsts centralizētos koplietošanas risinājumus.

**Darbības projekta mērķu sasniegšanai**

Projekta ietvaros tā mērķu sasniegšanai plānota šādu darbību īstenošana:

1. nodrošināt iespēju lietas dalībniekiem informāciju iesniegt aizpildot elektroniskas veidlapas, nodrošināt iespēju iepazīties ar lietas materiāliem elektroniski. Izstrādāt datu apmaiņas saskarnes ar E-lietas platformu, elektroniskai datu nodošanai un saņemšanai no Tiesu informatīvās sistēmas, Probācijas klientu informācijas sistēmas un Ieslodzīto informācijas sistēmas. Nodrošināt elektronisko datu semantisko savietojamību.
2. pielāgot ProIS pamatdarbības procesu atbalstu darbam ar digitālajām lietām un palielināt pamatdarbības procesu automatizācijas līmeni, pilnveidojot automātisku procesuālo termiņu aprēķinu un kontroli, uzlabojot meklētāja funkcionalitāti, uzlabojot atskaišu funkcionalitāti un optimizējot dokumentu pārvaldības un lietu žurnālu funkcionālo sadaļu sasaisti.
3. pilnveidot ProIS, nodrošinot E-lietas platformas un Valsts reģionālās attīstības aģentūras (turpmāk – VRAA) koplietošanas komponenšu izmantošanu, izvietojot elektroniskos pakalpojumus E-lietas publiskajā portālā.
4. izveidot projekta pārvaldības komandu, kas nodrošinās projekta mērķu un rezultātu sasniegšanu, vadīs projekta darbību īstenošanu, koordinēs sadarbības partneru iesaisti, organizēs publiskos iepirkumus, veiks finanšu plūsmas plānošanu un kontroli, kā arī vadīs projekta riskus;
5. veikt padziļinātu situācijas analīzi un sagatavot ProIS pilnveidojumu izstrādes tehniskās specifikācijas;
6. izstrādāt ProIS pilnveidojumus, tai skaitā veikt prasību analīzi, projektēšanu, izstrādi, kā arī funkcionalitātes, lietojamības un drošības testēšanu;
7. izstrādāt dokumentu skenēšanas aplikāciju, tai skaitā veikt prasību analīzi, projektēšanu, izstrādi, kā arī funkcionalitātes, lietojamības un drošības testēšanu. Aplikācija nodrošinās ne tikai dokumentu skenēšanu, bet arī nepieciešamo meta datu pievienošanu un dokumenta iekļaušanu atbilstošajā lietā;
8. nodrošināt ProIS pilnveidojumu izstrādes autoruzraudzību, kas kontrolēs nodevumu atbilstību kvalitāti un atbilstību izvirzītajām prasībām;
9. veikt neatkarīga izstrādāto ProIS papildinājumu drošības un veiktspējas auditu;
10. nodrošināt publicitātes pasākumus.

**Projekta rezultāta rādītāji**

|  | **Rezultāta rādītājs** | **Mēr-vienība** | **Sākotnējā vērtība** | **Sasniedzamā vērtība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| --- | --- | --- | --- | --- | --- |
| 1 | Tiesām elektroniski nodoto tiesvedības lietu īpatsvars, izmantojot E-lietas koplietošanas komponentes | % | 0 | 100 | 100 |
| 2 | Izplatīšanai sagatavotās un pieejamās ProIS datu kopas; | skaits gadā | 0 | 2 | 2 |
| 3 | Projekta ietvaros ieviestā elektroniskā pakalpojuma – Elektroniska iepazīstināšana ar lietas materiāliem - sniegšanas gadījumu skaits gadā | skaits gadā | 0 | 6 000 | 10 000 |
| 4 | Projekta ietvaros ieviestā elektroniskā pakalpojuma – Procesuālo dokumentu iesniegšana – sniegšanas gadījumu skaits gadā | Skaits gadā | 0 | 3 000 | 5 000 |

**Projekta iznākuma rādītāji**

|  |  |  |  |  |
| --- | --- | --- | --- | --- |
|  | **Iznākuma rādītājs** | **Mērvienība** | **Starpvērtība (2 gadi pēc projekta sākuma)** | **Sasniedzamā vērtība projekta beigās** |
| 1 | Pilnveidoti darbības procesi | Skaits | 0 | 5 |
| 2 | Publicētas nozares informācijas atkal izmantošanas datu kopas | Skaits | 0 | 2 |

Projekta kopējais plānotais finansējums ir 929 000 *euro* no kā 789 650 *eiro* ir ERAF finansējums (85%) un 139 350 *euro* ir valsts budžeta līdzfinansējums (15%). Projektu plānots īstenot 36 mēnešu laikā no līguma vai vienošanās par projekta īstenošanu noslēgšanas.

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa (turpmāk – SAM) rezultāta rādītājos**

Eiropas Savienības struktūrfondu un Kohēzijas fonda 2007.–2013.gada plānošanas perioda darbības programmas “Infrastruktūra un pakalpojumi” papildinājuma 3.2.2.1.1.apakšaktivitātē “Informācijas sistēmu un elektronisko pakalpojumu attīstība” realizēts projekts Nr.3DP/3.2.2.1.1/13/IPIA/CFLA/013 “Prokuratūras informācijas sistēmas projekts tiesu sistēmas attīstībai”, kura ietvaros:

1. izveidota ProIS, tai skaitā ProIS datu apmaiņas saskarnes ar Sodu reģistru, Iedzīvotāju reģistru, Ceļu satiksmes drošības direkcijas, Valsts vienotās datorizētās zemesgrāmatas, Tiesu informatīvo sistēmu un Dokumentu integrācijas vidi,
2. izveidota Sevišķās lietvedības sistēma,
3. izveidoti e-pakalpojumi „Lēmumi par mani prokuratūrā” un „Informācijas sniegšana par neparastiem un aizdomīgiem finanšu darījumiem”,
4. izveidota infrastruktūra ProIS, Sevišķās lietvedības sistēmas un e-pakalpojumu darbības nodrošināšanai,
5. veikta uzraudzībā esošo kriminālprocesu uzraudzības lietu digitalizācija,
6. veikta Iekšlietu ministrijas Informācijas centra Kriminālprocesa informācijas sistēmas pielāgošana.

Šī projekta ietvaros paredzēts turpināt attīstīt iepriekšējā periodā izstrādāto ProIS, uzlabojot tās sniegto pamatdarbības procesu atbalstu, nodrošinot integrāciju ar E-lietas platformu un izveidojot jaunus e-pakalpojumus.

Projekta īstenošana nodrošinās ieguldījumu SAM rezultāta rādītājos, atbilstoši Ministru kabineta 2015.gada 17.novembra noteikumu Nr.653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" 7.1. un 7.2.apakšpunktā minētajiem iznākuma un rezultāta rādītājiem:

Iznākuma rādītāji – līdz 2023. gada 31. decembrim:

1. Pilnveidoti darbības procesi – 5;
2. Izstrādātas un publicētas nozares informācijas atkalizmantošanas datu kopas – 2.

Projekta ietvaros tiks pilnveidoti šādi 5 darbības procesi:

1. pirmstiesas izmeklēšanas process;
2. kriminālvajāšana;
3. valsts apsūdzības uzturēšana;
4. sodu izpildes uzraudzība;
5. personu un valsts tiesību aizsardzība civillietās, administratīvajās lietās un administratīvā procesa lietās.

Projektam ir šādi sociālekonomiskie ieguvumi:

1. elektronizējot tiesvedības lietu apriti, t.i., tiesām nododot prokuratūrā esošās lietas elektroniskā formātā, tiks samazinātas lietu nodošanas izmaksas (9000 lietas gadā). Šādi būs iespējams ietaupīt tiešās un netiešās papīra formāta lietas aprites izmaksas – prokurora palīga patērētais laiks piegādājot lietu, auto amortizācija un degviela – kas sastāda 10,95 *eu*ro par lietu. Pilnībā elektronizējot lietu apriti, gada ietvaros prokuratūrai būs iespējams ietaupīt 98 500 *euro*, un Projekta pārskata periodā kopējā resursu ekonomija sasniegs 657 000 *euro* (diskontētā vērtība).
2. lietu elektronizācija radīs iespēju lietā iesaistītajiem dalībniekiem iepazīties ar lietas materiāliem elektroniski, neapmeklējot prokuratūras telpas un samazinot administratīvo slogu saistībā ar lietu meklēšanu, kopēšanu un izsniegšanu (aptuveni 26 000 gadījumi gadā). Prognozējot, ka līdz 2029. gadījumu īpatsvaru, kad ar lietas materiāliem iepazīstina elektroniski, palielināsies līdz 50%, Projekta pārskata periodā būs iespējams ietaupīt 885 000 *euro* (diskontētā vērtība).
3. Papildus ieguvumiem prokuratūrai, lietu elektronizācija radīs arī ietaupījumu lietā iesaistītajām personām, kuriem būs iespējams ar lietas materiāliem iepazīties elektroniski, samazinot ceļā pavadītā laika un degvielas izmaksas. Pieņemot, ka lietā iesaistītie dalībnieki uz un no prokuratūras iestādes ceļā kopā pavada stundu, un patērē degvielu 2,19 *euro* vērtībā, elektroniski apskatītu lietu un to materiālu īpatsvaram palielinoties līdz 50%, Projekta pārskata perioda ietvaros laika resursu ekonomija radītu ieguvumu 570 000 *euro* (diskontētā vērtība) apmērā.
4. nodrošinot kopīgus tiesvedības iestāžu notikumu kalendārus, būs iespējams samazināt izmaksas, kuras rodas neefektīvas laika plānošanas dēļ, t.sk. prokuroru patērētais laiks, kurš tiek pavadīts plānošanā. Projekta ieviešanas rezultātā tiek paredzēts, ka prokuratūrai radīsies ieguvumi saistībā ar esošā plānošanai paredzētā laika efektīvāku izmantošanu (t.i. 416 stundas gadā), Projekta pārskata perioda ietvaros sniedzot 333 000 *euro* (diskontētā vērtība).
5. pašlaik prokuratūras darbinieki vienas lietas atskaites informācijas ievadei pavada pusstundu. Projekta ietvaros izstrādājot funkcionalitāti, kas ļautu šo informāciju iegūt no lietas metadatiem, būtu iespējams samazināt prokuratūras darbinieku patērēto laiku vienas atskaites izstrādei par apmēram 75%, kas gada ietvaros radītu aptuveni 41 250 *euro* ieguvumu, Pārskata periodā samazinot prokuratūras administratīvo slogu 275 000 *euro* (diskontētā vērtība) apmērā.

Projektam ir šādi sociālekonomiskie izdevumi:

1. lai varētu nodrošināt elektronisku tiesvedības lietu apriti būs nepieciešams veikt no izmeklēšanas iestādēm saņemto lietas materiālu digitalizēšanu. Lietas materiālu digitalizēšanas darbi pārskata periodā prokuratūrai radīs izmaksas **1 516 000 *euro*** (diskontētā vērtība) apmērā.

Projekta īstenošanas rezultātā iegūto prokuratūras darbinieku darba laika ietaupījumu ir paredzēts izmantot no izmeklēšanas iestādēm saņemto lietas materiālu digitalizēšanai, tāpēc projekta rezultātā nav paredzēts samazināt prokuratūras darba vietas.

Kopumā paredzēts, ka pēc Projekta pilnīgas ieviešanas Projekta sociālekonomiskie ieguvumi Projekta pārskata perioda ietvaros, t.i. 10 gadu laikā pēc projekta īstenošanas, sasniegs **1,2 milj. *euro***.

Indikatīvais projekta ieguvumu un izmaksu attiecības koeficients ir **1,17**, ekonomiskā ienesīguma norma – **16%**, kas apliecina Projekta īstenošanas lietderību. Projekta ieguvumu un izmaksu attiecības koeficients 1,17 veidojas dalot diskontētu projekta sociālekonomisko ieguvumu summu (2 720 000 *euro*) ar diskontētiem projekta ieviešanas izdevumiem (2 324 000 *euro*), kas sastāv no diskontētiem projekta ieguldījumiem (808 000 *euro*) un diskontētiem sociālekonomiskajiem izdevumiem (1 516 000 *euro*).Savukārt ekonomiskā ienesīguma norma veidojas aprēķinot iekšējās atdeves koeficientu Projekta nediskontētajai naudas plūsmai.

Vides aizsardzības un

reģionālās attīstības ministrs Kaspars Gerhards

Vīza:

valsts sekretāra p.i. Elita Turka

08.08.2017. 8:58

7257

Kalniņa, 67026576

[lelda.kalnina@varam.gov.lv](mailto:lelda.kalnina@varam.gov.lv)